**Viešųjų užrašų (valgiaraščių) klaidos**

|  |  |
| --- | --- |
| **Parašyta** | **Turi būti** |
| Energetinis gėrimas | Energinis gėrimas |
| Karšti patiekalai | Karštieji patiekalai |
| Šalti patiekalai | Šaltieji patiekalai |
| Karšti gėrimai | Karštieji gėrimai |
| „Feta“ sūris | Feta |
| Feta sūris | Feta |
| Parmezano sūris | Parmezanas |
| Mozzarella | Mocarela |
| „Brie“ sūris | Bri |
| „Roqforue“ (Roquefort) sūris | Rokforas |
| Jalapeno pipirai (jalapenas) | Chalapos paprikos  |
| Bulvytės fri | Gruzdintos, gruzdinamosios, keptos bulvės |
| „Fri“ koldūnai | Gruzdinti koldūnai, kepti koldūnai |
| „Kebabas“ | Kebabas |
| Liulia kebab | Liuliakebabas, ant iešmo keptos (marinuotos avienos) dešrelės |
| Rissoto | Rizotas; daugiaryžis |
| Sashimi | Sašimis |
| Tartare | Totoriškas (padažas, žuvis, kepsnys) |
| Wasabi | Pipirkrieniai, vasabiai |
| Shiitake | Valgomasis dantenis; šitakis |
| Valovanai | Užkandiniai krepšeliai |
| Bagetė | Prancūziškas batonas |
| Burgeris | Suvožtinis |
| Garstyčių-majonezo padažas | Garstyčių, majonezo padažas; Garstyčių ir majonezo padažas |
| Pesto | Pesto padažas, pestas, bazilikų padažas |
| Pieno-ledų kokteilis | Pieno, ledų kokteilis; Pieno ir ledų kokteilis |
| Mango-aitriųjų paprikų padažas | Mangų, aitriųjų paprikų padažas; Mangų ir aitriųjų paprikų padažas  |
| Spanguolių-vyno padažas | Spanguolių ir vyno padažas |
| Airiška kava pagardinta grietinėle ir viskiu | Airiška kava, pagardinta grietinėle ir viskiu |
| Desertinė kava su pienu pagardinta “Nutella“, plakta grietinėle bei trintais riešutais | Desertinė kava su pienu, pagardinta „Nutella“, plakta grietinėle bei trintais riešutais (visur prieš žodį *pagardinta* reikia kablelio) |
| Greifruktų sultys | Greipfrutų sultys |
| Koldūnai kepti | Kepti mėsėčiai; Kepti koldūnai |
| Koldūnai virti | Virti mėsėčiai; Virti koldūnai |
| Barbekju | Barbekiu; Kepsninė; (Ant grotelių keptas) kepsnys |
| Grilius | Grilis |
| Creme brulle  | Krembriulė |
| Čili (troškinys, sriuba, padažas ir kt.) | Aitriųjų paprikų (troškinys, sriuba, padažas ir kt.) |
| Čilis  | Kas aitrus, -i, aštrus, -i (troškinys, sriuba); aitrioji paprika |
| Carpaccio | Karpačas |
| Tabasco padažas | Aštrusis pipirų padažas; tabaskas |
| Mango padažas | Mangų padažas |
| Balzamiko padažas | Balzaminis padažas |
| Tsaziki | Tzadzikis, graikiškas padažas |
| Terijaki | Terijakis  |
| Avokada | Avokadas |
| Rukola | Gražgarstės |
| Frisee (freeze) salotos | Šaldytos (šviežios, gaiviosios) salotos |
| Aisbergo salotos | Traškiosios (gūžinės) salotos |
| Kava (kavos) išsinešimui | Kava išsinešti *arba* Kava išsineštinai |
| Maistas išsinešimui | Maistas išsinešti *arba* Maistas išsineštinai |
| Gaivinantis gėrimas | Gaivusis, gaivinamasis gėrimas  |
| Lašiša totoriškai | Totoriška lašiša |
| Lašiša pikantiškai | Pikantiška lašiša |
| Vištiena kiniškai | Kiniška vištiena |
| Vištiena rytietiškai | Rytietiška vištiena |
| Salotos kaimiškai | Kaimiškos salotos |
| Sraigės Burgundiškai | Burgundiškos sraigės |
| Kiaulienos Sprandinės Vėrinukas | Kiaulienos sprandinės vėrinukas |
| Vištienos Kumpelio Kepsnys | Vištienos kumpelio kepsnys |
| Itališkos Salotos | Itališkos salotos |
| „Panini“ su vištiena | Bandelės su vištiena |
| Panini sumuštinis | Bandelės (Neišverstas italų kalbos žodis *panini* yra  žodžio *bandelė* daugiskaitos forma) |
| Submarinas | Laivelis (sumuštinis) |
| Focaccia | Fokačija |
| Ikra | Ikrai |
| Silkė natūrali | Silkė |
| File | Filė |
| 16.00 Eur | 16,00 Eur |
| Eur. | Eur |
| eur | Eur, euras |
| gr | g |
| ml. | ml |
| l. | L, l |
| Šalto (karšto) rūkymo | Šaltai (karštai) rūkyta |
| Šv. daržovės | Švž. daržovės |
| Arbata maišeliuose | Arbata maišeliais |
| Cafe latte | Latė, latės kava |
| Cappuccino freddo | Ledinis kapučinas |
| Caffe frappe | Ledinis kavos kokteilis; frapė |
| Latte macchiato | Pienas su espresu |
| Caffe crema | Juoda kava |
| Espresso machiato | Espresas su (pieno) puta |
| Mojito | Mochitas |
| Desertas „Tiramisu“ | Tiramisas, tiramisu |
| Canele, cannele | Kanelė |

**Simbolinių pavadinimų rašymas**

Simboliniai pavadinimai rašomi su kabutėmis, išskiriami spalva, šriftu ar dydžiu.

Saldainiai Raffaello = Saldainiai „Raffaello“, Saldainiai **Raffaello**, Saldainiai *Raffaello,* Saldainiai RAFFAELLO

Saldainiai Ferrero Rocher = Saldainiai „Ferrero Rocher“, Saldainiai **Ferrero Rocher,** Saldainiai *Ferrero Rocher*, Saldainiai FERRERO ROCHER

Degtinė Absolut Citron = Degtinė „Absolut Citron“, Degtinė **Absolut Citron**, Degtinė *Absolut Citron*, Degtinė ABSOLUT CITRON

Degtinė Absolut Ruby Red = Degtinė „Absolut Ruby Red“, Degtinė **Absolut Ruby Red**, Degtinė *Absolut Ruby Red*, Degtinė ABSOLUT RUBY RED

Mineralinis vanduo Vichy = Mineralinis vanduo „Vichy“, Mineralinis vanduo **Vichy,** Mineralinis vanduo *Vichy,* Mineralinis vanduo VICHY

Prieskonių pavadinimai rašomi daugiskaita, kai kalbama apie prieskonių vaisius, šakniastiebius, smulkintus prieskonių lapus, sėklas (**aitriosios paprikos, bazilikai, kalendros, raudonėliai, gvazdikėliai, laurų lapai, sezamai**). Vienaskaita vartojama, kai kalbama apie prieskonių miltelius, iki mažų grūdelių susmulkintą prieskonių masę (**maltas cinamonas, imbieras, mairūnas**).

Tarp laiko, kiekio, atstumo ribų rašomas ilgas brūkšnys be tarpų (10–15 val.; Pirmadieniais–penktadieniais; 15–35 kg; 5–20 m; Kaunas–Vilnius).

Rašant darbo laiką nereikia rašyti nulių, jei nė viena laiko pozicija nėra nurodoma su minučių reikšme (Darbo laikas 10–22).